ભારતમાં પશુપાલનનો પ્રારંભ ક્યારે થયો હશે એ વિશે કોઈ ચોક્કસ માહિતી મળતી નથી, પણ એવું માનવામાં આવે છે કે પશુપાલનનો પ્રારંભ ૧૦,૦૦૦ વર્ષ પહેલાં પથ્થરયુગમાં થયો હશે. એશિયા ખંડમાં ભૂમધ્ય સમુદ્ર કિનારે આદિ પશુપાલન શરૂ થયા હોવાના પુરાવા પ્રાપ્ત થયા છે. ત્યાં થયેલા પુરાતત્તવીય સંશોધનમાં પાંચ હજાર વર્ષ પહેલાંનાં ગાયોના અને તેને દોહતા માણસોનાં ચિત્રો મળ્યાં છે. બેબિલોન અસિરિયા અને ઇજિપ્તમાં પશુપાલન કરવામાં આવતું. એ યુગમાં મોટે ભાગે ગાયોને પાળવામાં આવતી.